Diari Oficial de la Generalitat Valenciana


Sumari del DOGV 9148, del 11-08-2021 (2021/8452)

RESOLUCIÓ de 30 de juliol de 2021, de la Direcció General de Formació Professional i Ensenyaments de Règim Especial, per la qual s'estableix el calendari excepcional per a la inscripció i realització de les proves d'ingrés i d'accés als ensenyaments elementals de Dansa de la Comunitat Valenciana per al curs 2021-2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9148

Data del DOGV
:   11-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8452


Data del document
:   30-07-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 30 de juliol de 2021, de la Direcció General de Formació Professional i Ensenyaments de Règim Especial, per la qual s'estableix el calendari excepcional per a la inscripció i realització de les proves d'ingrés i d'accés als ensenyaments elementals de Dansa de la Comunitat Valenciana per al curs 2021-2022. [2021/8452]  
La Llei orgànica 2/2006, de 3 de maig, d'educació, dedica el títol I, capítol VI, secció primera, als ensenyaments artístics i promou l'adquisició de competències fonamentals per al desenvolupament acadèmic de l'alumnat. Així mateix, el Reial decret 85/2007, de 26 de gener, pel qual es fixen els aspectes bàsics del currículum dels ensenyaments professionals de Dansa, regulats per la Llei orgànica 2/2006, de 3 de maig, d'educació, constitueixen, junt amb el que disposa la llei orgànica esmentada, la normativa bàsica aplicable en aquesta matèria. També, el Decret 157/2007, de 21 de setembre, del Consell, pel qual s'estableix el currículum dels ensenyaments elementals de dansa i es regula l'accés a aquests ensenyaments.  
D'altra banda, el Reglament general de protecció de dades (RGPD), Reglament (UE) 2016/679, del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades personals i garantia dels drets digitals (BOE 294, 06.12.2018), introdueixen una sèrie de canvis i novetats als quals és necessari adaptar els actuals tractaments. L'RGPD esmenta expressament la necessitat que s'apliquen mesures tècniques i organitzatives apropiades per la persona responsable, amb la finalitat de garantir que el tractament siga conforme almb el que disposa el reglament.  
Com a conseqüència d'això, durant el procés d'admissió per al curs 2021-2022, s'ha de tindre en consideració la Resolució de 28 de juny de 2018, de la Sotssecretaria, de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat, on hi haja tractaments de dades de caràcter personal. D'aquesta manera, durant aquest procés s'exposaran únicament aquelles dades necessàries per a garantir la transparència del procediment. Igualment, les persones sol·licitants tindran accés, de forma privada, a l'estat de la seua sol·licitud en aquells moments del procediment que siga necessari, això és, quan es publiquen els llistats d'admesos.  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions davant diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana, en l'apartat cinqué, punt 2, estableix que en el procediment de sol·licitud d'admissió, a més de la documentació prevista en la normativa vigent en matèria d'admissió, se sol·licitaran les dades i la signatura dels dos progenitors, quan de la informació facilitada en la sol·licitud es deduïsca que concorren supòsits de no-convivència dels progenitors per motius de separació, divorci, nul·litat matrimonial, ruptura de parella de fet o situacions anàlogues, i estableix per a aquest fi les actuacions necessàries en el procediment d'admissió.  
D'una altra banda, les administracions educatives han de vetlar perquè s'adopten les mesures necessàries per a garantir la igualtat d'oportunitats, la no-discriminació i l'accessibilitat universal de les persones amb discapacitat que s'hi presenten.  
A la Comunitat Valenciana, els diferents desenvolupaments curriculars dels ensenyaments artístics elementals i professionals de Dansa, mitjançant disposicions finals, autoritzen la conselleria competent en matèria d'educació a dictar les disposicions necessàries per a aplicar-los i desenvolupar-los. D'altra banda, els aspectes d'ordenació acadèmica en aquests ensenyaments es regulen en l'Ordre 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula en aquest àmbit, modificada per l'Ordre 49/2015, de 14 de maig, de la Conselleria d'Educació, Cultura i Esport. Tenint present també la Llei 26/2018, de 21 de desembre, de la Generalitat, de drets i garanties de la infància i adolescència.   
Ateses les circumstàncies d'una reducció considerable en la inscripció per a les proves d'ingrés i accés als ensenyaments elementals de dansa, l'administració educativa ha revisat la matrícula de cursos anteriors i ha decidit concretar un nou termini d'inscripció, per a l'ingrés i l'accés als ensenyaments elementals de Dansa. Per aquesta raó es dicta un nou calendari per a la inscripció i la realització de les proves d'ingrés i d'accés als ensenyaments elementals de Dansa per al curs 2021-2022.  
  
Per tot això, en virtut de les competències que em confereix el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Investigació, Cultura i Esport, aquest òrgan resol dictar i aprovar la concreció del calendari excepcional per a la inscripció i la realització de les proves d'ingrés i accés als ensenyaments elementals de Dansa per al curs 2021-2022.  
  
Apartat únic  
S'aprova el calendari excepcional per a la inscripció i realització de les proves d'ingrés i d'accés als ensenyaments elementals de dansa, inclòs en l'annex únic, a què s'hauran d'ajustar els conservatoris i els centres autoritzats d'ensenyaments artístics de Dansa de la Comunitat Valenciana per al curs 2021-2022.  
  
  
DISPOSICIONS FINALS  
  
Primera  
Aquesta resolució produirà efectes l'endemà de ser publicada en el Diari Oficial de la Generalitat Valenciana.  
  
Segona  
Contra aquesta resolució, que no esgota la via administrativa, les persones interessades podran interposar un recurs d'alçada davant la Secretaria Autonòmica d'Educació i Formació Professional, en el termini d'un mes a comptar a partir de l'endemà de ser publicada en el Diari Oficial de la Generalitat Valenciana, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 30 de juliol de 2021.- El director general de Formació Professional i Ensenyaments de Règim Especial: Manuel Gomicia Giménez.  
  
  
  
ANNEX ÚNIC  
Calendari excepcional per a la inscripció i la realització de les proves d'ingrés i d'accés als ensenyaments elementals de Dansa per al curs 2021-2022  
  
  
Primer. Àmbit d'aplicació  
Aquest calendari serà aplicable potestativament, en els conservatoris i en els centres autoritzats per a impartir ensenyaments elementals i professionals de Dansa en l'àmbit de gestió de la Comunitat Valenciana, per al curs 2021-2022, que tinguen vacants disponibles després de la realització de les proves ordinàries d'ingrés i accés, convocades per Resolució de 22 d'abril de 2021, de la Direcció General de Formació Professional i Ensenyaments de Règim Especial, per la qual s'estableix el calendari per a la inscripció i la realització de les proves d'ingrés i d'accés als ensenyaments elementals i professionals de Música i de Dansa de la Comunitat Valenciana per al curs 2021-2022.  
  
  
Segon. Calendari per a la segona inscripció i la realització de les proves d'ingrés i d'accés als ensenyaments elementals  
1. El calendari per a les proves d'ingrés en el primer curs s'ajustarà als terminis següents:  
a) Inscripció: des de les 09.00 hores de l'1 setembre fins a les 15.00 hores del 6 de setembre de 2021.  
b) Realització de les proves: del 16 al 22 de setembre de 2021.  
2. Quant a les proves d'accés a un curs diferent del primer, el calendari serà el següent:  
a) Inscripció: des de les 09.00 hores de l'1 de setembre fins a les 15.00 hores del 6 de setembre de 2021.  
b) Realització de les proves: després de la segona convocatòria d'ingrés en primer curs i abans de l'inici del període lectiu del curs.  
  
La Llei 26/2018, de 21 de desembre, de la Generalitat, de drets i garanties de la infància i adolescència, en el títol II, capítol VII, Dret a l'educació, article 47, recull la prioritat en l'accés al centre educatiu de les xiquetes, xiquets i adolescents en acolliment residencial, en acolliment familiar o en guarda amb finalitats d'adopció; de manera que, si reuneixen els requisits, tindran prioritat en el procés d'admissió de cada convocatòria.  
  
Tercer. Prova d'ingrés i d'accés  
1. La inscripció a les proves d'ingrés a primer curs o d'accés a cursos diferents del primer dels ensenyaments elementals de Dansa, en els conservatoris públics de la xarxa de centres docents de la Generalitat Valenciana es realitzaran, exclusivament, de manera telemàtica mitjançant l'aplicació web habilitada a aquest efecte per la conselleria competent en matèria d'educació.  
L'adreça web de l'aplicació serà accessible des de l'apartat d'Ensenyaments de Règim Especial de la Conselleria d'Educació, Cultura i Esport, o directament mitjançant aquests enllaços:  
  
Ensenyaments elementals:  
http://www.gva.es/va/inicio/procedimientos'id\_proc=15448  
  
Una vegada emplenada i registrada la sol·licitud telemàtica, aquesta quedarà arxivada, com a documentació per a poder realitzar les respectives proves d'ingrés i/o accés, en el conservatori o conservatoris on desitgen realitzar les esmentades proves, i s'assumiran les condicions en referència a la veracitat de tota la documentació enviada. A més, tot l'alumnat que realitze la prova, o, si és el cas, mares/pares o tutors legals, hauran de portar la justificació del registre d'enviament de la sol·licitud, generada del procés telemàtic, junt amb els originals de tota la documentació, el dia de l'examen (per a poder ser acarada per part del personal del conservatori).  
En el cas de famílies on els progenitors no estiguen convivint per motius de separació, divorci o situació anàloga, la signatura dels dos no serà necessària en el moment de la inscripció telemàtica, però sí que hauran de portar aquest document signat pels dos progenitors, el dia de la realització de la prova juntament amb tota la documentació per a la seua comprovació. Això també es farà extensible al moment de formalització de matrícula i, en aquest cas, sí que seran requerides totes dues signatures.  
Atés que es tracta d'un procediment d'accés i, si escau, admissió que es desenvolupa per canals telemàtics, detectada alguna de les situacions previstes en l'apartat cinqué, punt 2, de la Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions per a la seua aplicació en els centres docents sostinguts amb fons públics d'ensenyaments no universitaris de la Comunitat Valenciana, davant diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, la sol·licitud de les dades es realitzarà en el moment de la formalització de la matrícula, davant el centre, i amb les signatures dels dos progenitors o tutors legals.  
Conformement amb la normativa reguladora vigent, es retornaran les taxes, sempre que es renuncie a la prestació o servei dins del període de matriculació o inscripció establit en la convocatòria, o dins del període d'esmena a les llistes d'admesos. Fora d'aquests terminis, haurà d'acreditar-se causa de força major. En tot cas, no haurà d'haver-se fet ús del servei o prestació. El procediment per a la devolució de les taxes serà:  
a) Sempre que es donen els requisits establits en la normativa vigent, es podrà sol·licitar la devolució de la taxa per mitjans telemàtics indicades en el següent enllaç: http://www.ceice.gva.es/va/web/ensenanzas-regimen-especial/devolucio-taxes1  
b) Llevat que s'indique expressament el contrari, la presentació telemàtica de la sol·licitud de devolució d'ingressos indeguts, comportarà l'autorització a l'administració competent, perquè realitze la notificació de la resolució d'aquesta sol·licitud, per mitjans electrònics.  
2. Una vegada finalitzat el termini d'inscripció, els conservatoris i centres autoritzats d'ensenyaments artístics professionals de Dansa faran públiques les llistes provisionals d'alumnes el dia 8 de setembre. Les persones candidates excloses disposaran de tres dies hàbils per a poder esmenar la causa que haja motivat la seua exclusió. Així mateix, les persones candidates que hagen detectat errors en les seues dades hauran de comunicar-los a la secretaria del centre per escrit en el mateix termini, perquè siguen esmenats. Les reclamacions, si escau, s'adreçaran a la directora o director del conservatori o centre autoritzat d'ensenyaments artístics professionals corresponent.  
3. Una vegada esmenats els possibles errors, s'exposaran en els espais destinats a la informació de cada centre (taulers d'anuncis, lloc web oficial...) les llistes definitives d'alumnes inscrits en les proves d'ingrés i/o d'accés a ensenyaments elementals de Dansa, en els centres i conservatoris d'ensenyaments artístics professionals de Dansa, el 14 de setembre de 2021.  
4. En el cas dels conservatoris municipals i centres autoritzats, seran aplicables els terminis estipulats en aquestes instruccions.  
5. Respecte a la prelació en la matrícula, les persones cadidates que hagen superat aquestes proves d'accés, seran matriculades després de les que hagen superat les proves d'accés convocades per Resolució de 22 d'abril de 2021, de la Direcció General de Formació Professional i Ensenyaments de Règim Especial.  
  
Quart. Protecció de dades  
Les proves d'ingrés i accés als ensenyaments elementals de Dansa, objecte de la convocatòria, requereixen el tractament de dades personals de les persones sol·licitants de l'admissió a les proves o de les persones representants legals, en els termes següents:  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46202 València, contacte ogsqisdhrixlozkcteinwqrx@gng.hc  
b) Categoria i origen de les dades a tractar: dades personals identificatives, de contacte, d'ocupació, econòmiques, de circumstàncies socials, categories especials de dades, altres dades especialment protegides i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant PAI) o d'altres administracions públiques, en cas que no existisca oposició a aquesta consulta, d'acord amb l'article 28 de la Llei 39/2015, i documentació que entreguen les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar aquestes persones interessades sobre el tractament de les seues dades per part de la Conselleria en els termes previstos en aquest article.  
c) Finalitats del tractament i base jurídica: amb base jurídica en el compliment d'una missió realitzada en interés públic, en l'exercici de poders públics i en el compliment de les obligacions legals, segons les normes reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la realització de les proves d'accés als cicles formatius de grau mitjà i superior de formació professional, expedició de certificats d'haver superat les proves i resolució de possibles reclamacions.  
d) Destinataris de les dades: d'acord amb les lleis i per a complir una missió realitzada en interés públic o en l'exercici de poders públics conferits a la Conselleria, les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la Unió Europea, òrgans judicials i Ministeri Fiscal, Tribunal de Comptes, les Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instància de la Conselleria per terceres persones encarregades del tractament.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual es recapten i pels terminis establits en les normes vigents per a complir obligacions i responsabilitats legals. Seran suprimides d'acord amb el que s'estableix en la normativa d'arxius i documentació.  
h) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les següents vies:  
- Tràmit electrònic que es pot consultar en la pàgina web de la Conselleria www.ceice.gva.es, en l'apartat Registre de tractament de dades.  
  
- Enviant la petició a qualsevol de les adreces següents: postal: avinguda de Campanar, 32. 46138 València, electrònica: sxdayrukfqgejereibmwzizn@mna.ru  
?De manera presencial, aportant la sol·licitud corresponent a través del registre.  
L'exercici dels drets requereix la identificació inequívoca de la persona interessada o d'aquella que la represente.  
i) Dret a reclamar davant l'Autoritat de Control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat Valenciana, a través de jly@jim.ro, o dirigint-se al passeig de l'Albereda, 16 € 46356 València.  
Més informació sobre el tractament de dades personals consultant el Registre de Tractament de Dades en www.ceice.gva.es/va/registrede-tractament-de-dades  
  
Cinqué. Difusió i supervisió  
Les direccions dels conservatoris i centres autoritzats comunicaran a la Inspecció d'Educació la convocatòria i realització d'aquesta convocatòria extraordinària, i exposarà al seu espai web tota la informació. Així mateix, les direccions dels centres i la Inspecció d'Educació vetlaran pel compliment de tots els preceptes continguts en aquesta resolució i informaran sobre el contingut d'aquesta norma als diferents membres de la comunitat educativa.